Dim
Dim je veliki broj malih čestica čvrste ili tečne tvari (aerosoli) rasutih u zraku, koje su nastale nepotpunim izgaranjem tvari. Obično je nepoželjan kod goriva i požara, ali može također biti poželjan prilikom zaprašivanja pesticidima, komunikacije dimnim signalima, odbrane (dimna zavjesa) ili udisanja prilikom aktivnog pušenja, konzumacije raznih narkotičnih sredstava itd. Udisanje dima je glavni razlog smrti žrtava požara u zatvorenom prostoru. Dim usmrćuje kombinacijom oštećenja nanesenih visokom temperaturom, trovanja, i nadraživanjem pluća uzrokovanim ugljik monoksidom (CO), cijanidnom kiselinom (HCN) i ostalim štetnim tvarima.